أو ما تسغربش إلا عـْـتـَرتي فيهم من جديد فى سانْ طـْروبي، مراكش ولا ّ فى لوس آنجليس غير كايطرطقوا فى قــْراعي الشامبــّانيْ، بوّاقات عاشورة، مدّاور بيهم باطايون مزرگـط من الغلمان أو بنيتات باقيين لابسين الطــّابلية، اللون اللي عجبك أو واتاك خودو: البيض، الكحل، الصفر، “كافي كريم”. غير كايحماوْا، قبل ما إبرْدوا أوإغلبهم الشراب كايمارسوا الجنس غير باش دغية ينساوه، قبل ما إغسلوا سنانهم فى الصباح كايلوحوا مقبــّحين وجهم 5000 أوْ 10000 دولار على حجر انحطاط الغرب أو الروح الحقيرة. بالطبع ما عندك فاين تخسر الفلوس إلا كونتي محاصر من كل جهة بالرّملة، صحرة الفكر، فيفاء الإختراع أو الإنتاج، الغرب ديما كايرحـّب بيك، إعبدك، يعطيك باصبور أو جنسية جديدة، غير ما تنساش عفاك: جيب معاك الفلوس، راس لــَـقـرع نـْـبوس. شنو؟ بغيتي تجي لـَفرانسا؟ غير ما تشقيش راسك. فرانسا عامرة، “كومـبـْـلي” أو الشـّايط كـتـَر من اللي خدّام! بدا كايسبّ، إولـْـول فى غطرسة أو توجـّع. ما خلا ّنيش نكمـّل كلمتي حتى سمعت “كـْـليك”، قـتــَل الخط. كان الواليد كبير القامة، عريض العضلات، قوي، قرفـَـدة وحدة، تور، راس مربـّع، ربطة ديال التــّـبن، دغية كاتشعل فيه العافية، محكوم عليه بالإعدام بين جوج كتاف ضييـّقين، بلا عنق ولا خاطر، على أيـّين هايج جامح، شديد الإنفعال أوالتــّـنرفيزة، قبضة ْ يدّ من الحديد، جبهة صغيرة مزغـّبة، عينين ديما حومر جمر بكترة العافية اللي ساكناه أو ما كاتبشــّرش ديما بالخير: “غير بيك ولا ّ بيّ، آ الغامل!” بعض الغربيين اللي عاجبهم راسهم أو حاقدين على الدّين الإسلامي، غادي إقولوا “هادا هو المسلم المتخلـّف، إلا ما اضـّاربش، شعل العافية فى راسو أو فى العالم، رهــّب، سبّ أو شتم ما إكونش على خاطرو”. 
الرحيل ـ دمعة مسافرة ـ الحلقة الرابعة والعشرون